Europos Parlamento ir Tarybos reglamento (ES) Nr. 1308/2013 94 straipsnio 1 dalies d punkte nurodyto bendrojo dokumento ir nuorodos į paskelbtą vyno sektoriaus produkto specifikaciją paskelbimas

(2021/C 36/12)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1308/2013 (1) 98 straipsnį per du mėnesius nuo šio paskelbimo dienos.

BENDRASIS DOKUMENTAS

„MUŠKAT MOMJANSKI / MOSCATO DI MOMIANO“

PDO-HR-02109

Paraiškos pateikimo data – 2015 9 15

1. Registruojamas (-i) pavadinimas (-ai)

Muškat momjanski (hr)

Moscato di Momiano (it)

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Vynas („Kvalitetno vino KZP“ (kontroliuojamos geografinės kilmės rūšinis vynas) ir „Vrhunsko vino KZP“ (kontroliuojamos geografinės kilmės aukščiausios kokybės vynas))

Vynai, pagaminti iš vynuogių, nuskintų įprastu derliaus nuėmimo metu, yra visiškai skaidrūs, nuo žalsvai geltonos iki aukso geltonos spalvos, jiems būdingas nuo vidutiniškai didelio iki didelio alkoholio kiekis, subalansuotas rūgštingumas, didelis ekstrakto kiekis ir ryškus gėlių ir vaisių aromatas, pasižymintis dominuojančiomis muskato savybėmis.

Didžiausias leistinas sieros dioksido kiekis vynuose, kuriuose yra ne daugiau kaip 5 g/l liekamojo cukraus, yra 200 mg/l, o vynuose, kuriuose yra daugiau kaip 5 g/l liekamojo cukraus, – 250 mg/l.

Didžiausia visuminė alkoholio koncentracija – taikomos atitinkamuose teisės aktuose nustatytos ribos.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 16,7 Didžiausias bendras sieros dioksido kiekis (miligramais viename litre) 250

Vynas („Kvalitetno vino KZP“ (kontroliuojamos geografinės kilmės rūšinis vynas) ir „Vrhunsko vino KZP – Arhivsko vino“ (kontroliuojamos geografinės kilmės aukščiausios kokybės vynas – rezervinis vynas))

Rezerviniai vynai pasižymi ryškesniais geltonos spalvos atspalviais, kompleksišku aromatu, kurį lemia brandinimo procesas, ir tipišku brandžių baltųjų vynų aromatu kartu su vis dar vyraujančiu muskato kvapu. Vynai pasižymi maloniu, harmoningu ir kompleksišku skoniu ir savitu retronazaliniais receptoriais juntamu aromatu su švelniais ar vidutiniškai intensyviais prinokusių vaisių, žiedų ir kai kuriais atvejais medaus bei riešutų pokvapiais.

Didžiausias leistinas sieros dioksido kiekis vynuose, kuriuose yra ne daugiau kaip 5 g/l liekamojo cukraus, yra 200 mg/l, o vynuose, kuriuose yra daugiau kaip 5 g/l liekamojo cukraus, – 250 mg/l.

Didžiausia visuminė alkoholio koncentracija – taikomos atitinkamuose teisės aktuose nustatytos ribos.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 16,7 Didžiausias bendras sieros dioksido kiekis (miligramais viename litre) 250

Vynas („Kvalitetno vino KZP“ (kontroliuojamos geografinės kilmės rūšinis vynas) ir „Vrhunsko vino KZP – Desertno vino“ (kontroliuojamos geografinės kilmės aukščiausios kokybės vynas – desertinis vynas))

Desertiniai vynai pasižymi intensyviais geltonos spalvos atspalviais, didesniu alkoholio kiekiu, kompleksišku, sodriu kvapu ir skoniu, vyraujančiu džiovintų ir vytintų vaisių (razinų, džiovintų figų) aromatu ir kartais medaus aromatu kartu su išliekančiu muskato kvapu. Vynai turi malonų, ilgai išliekantį skonį ir didelį ekstrakto kiekį, yra sodrūs ir vidutiniškai arba labai saldūs, jiems būdingas subtilus retronazaliniais receptoriais juntamas aromatas, kuriame vyrauja prinokusių, džiovintų ir vytintų vaisių kvapas, o kai kuriais atvejais – medaus ir likerio aromatas.

Didžiausias leistinas sieros dioksido kiekis vynuose, kuriuose yra ne daugiau kaip 50 g/l liekamojo cukraus, yra 200 mg/l, o vynuose, kuriuose yra daugiau kaip 50 g/l liekamojo cukraus, – 300 mg/l.

Didžiausia visuminė alkoholio koncentracija – taikomos atitinkamuose teisės aktuose nustatytos ribos.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 30 Didžiausias bendras sieros dioksido kiekis (miligramais viename litre) 300

5. Vyno gamybos metodai

a) Pagrindiniai vynininkystės metodai

Vynuogynų plotai

Auginimo praktika

Vynuogynai turi būti sodinami tik rudžemio dirvožemiuose. Jie negali būti auginami raudonžemio dirvožemiuose.

Sodinimo tankumas

Auginimo praktika

Nuo 2015 m. apsodintuose vynuogynuose vynmedžių tankumas turi būti ne mažesnis kaip 4 000 vynmedžių viename hektare, atsižvelgiant į jų faktinį plotą. Nuo 2015 m. terasose auginamuose vynuogynuose vynmedžių tankumas turi būti ne mažesnis kaip 3 500 vynmedžių viename hektare, atsižvelgiant į jų faktinį plotą. Vynuogynams, apsodintiems iki 2015 m., netaikomi jokie vynmedžių skaičiaus viename hektare apribojimai.

Vynmedžių genėjimas

Auginimo praktika

Vienintelės leidžiamos vynmedžių genėjimo rūšys yra viengubos arba dvigubos sistemos ilgais stiebais (šakomis) su ataugomis arba be jų.

Vynuogių derliaus nuėmimas

Auginimo praktika

Vynuogės skinamos tik rankomis.

Vyno gamyba („Kvalitetno vino s kontroliranim zemljopisnim podrijetlom“ (kontroliuojamos geografinės kilmės rūšinis vynas))

Atitinkami vynų gamybos apribojimai

Mažiausia natūrali vynų alkoholio koncentracija tūrio procentais yra 11,5 tūrio proc. Vynų, žymimų papildomu tradiciniu terminu „desertno vino“ (desertinis vynas), mažiausia natūrali alkoholio koncentracija yra 16 tūrio proc.

Vynas gali būti saldinamas metais, kuriais yra nepalankios oro sąlygos, jei saldinamam vynui nebuvo taikomas joks spiritavimo procesas. Vyno visuminę alkoholio koncentraciją tūrio procentais galima padidinti ne daugiau kaip 2 proc., padidinant cukraus kiekį pridedant vynuogių misos, koncentruotos vynuogių misos arba rektifikuotos koncentruotos vynuogių misos (kuri turi būti iš tos pačios vynuogių auginimo vietovės, kaip ir vynuogės, iš kurių yra gaminamas saldinamas vynas).

Vyno gamyba („Vrhunsko vino s kontroliranim zemljopisnim podrijetlom“ (kontroliuojamos geografinės kilmės aukščiausios kokybės vynas))

Atitinkami vynų gamybos apribojimai

Mažiausia natūrali alkoholio koncentracija tūrio procentais yra 11,5 tūrio proc. Vynų, žymimų papildomu tradiciniu terminu „desertno vino“ (desertinis vynas), mažiausia natūrali alkoholio koncentracija yra 16 tūrio proc.

Vyno negalima spirituoti arba saldinti, parūgštinti arba sumažinti jo rūgštingumą.

b) Didžiausia išeiga

SKVN „Muškat momjanski / Moscato di Momiano“, įskaitant „Kvalitetno vino s kontroliranim zemljopisnim podrijetlom“ (kontroliuojamos geografinės kilmės rūšinis vynas)

10 000 kilogramų vynuogių iš hektaro

SKVN „Muškat momjanski / Moscato di Momiano“, įskaitant „Kvalitetno vino s kontroliranim zemljopisnim podrijetlom“ (kontroliuojamos geografinės kilmės rūšinis vynas)

70 hektolitrų iš hektaro

„Vrhunsko vino s kontroliranim zemljopisnim podrijetlom“ (kontroliuojamos geografinės kilmės aukščiausios kokybės vynas)

10 000 kilogramų vynuogių iš hektaro

„Vrhunsko vino s kontroliranim zemljopisnim podrijetlom“ (kontroliuojamos geografinės kilmės aukščiausios kokybės vynas)

60 hektolitrų iš hektaro.

6. Nustatyta geografinė vietovė

SKVN „Muškat momjanski / Moscato di Momiano“ vietovė apima Momjano miestelį bei jo aplinkinę teritoriją ir yra nustatyta pagal šias ribas: kelias Kremenė–Oskorušas, prasidedantis ties Kremenės kaimu iki posūkio į Dramaco kaimą, kur riba eina keliu link Dramaco kaimo. 200 metrų atstumu į pietus nuo Dramaco riba pasuka į vakarus ir šiaurės vakarus nuo to kelio ir kyla iki 50 metrų aukščio virš jūros lygio. Nuo tos vietos riba tęsiasi į šiaurę ir šiaurės rytus 50 metrų aukštyje virš jūros lygio, o šiaurės rytuose nuo Dramaco ji kyla nuo 50 metrų iki 180 metrų virš jūros lygio. Tuomet ji toliau eina 180 metrų aukštyje virš jūros lygio į šiaurę nuo Meriščės ir Oskorušo kaimų Bričo kaimo link, toje atkarpoje vietomis sutampa su Kroatijos Respublikos ir Slovėnijos Respublikos valstybės siena (kur siena yra daugiau kaip 180 metrų aukštyje virš jūros lygio). Į šiaurę nuo Bričo kaimo SKVN „Muškat momjanski / Moscato di Momiano“ vietovės riba nutolsta nuo valstybės sienos su Slovėnijos Respublika ir tęsiasi 500 metrų atstumu į šiaurės rytus nuo kelio, vedančio nuo Bričo kaimo iki Stancija Viginio vietovės. Vietoje, esančioje 500 metrų atstumu į rytus nuo Stancija Viginio, riba toliau eina tiesiai į pietus ir kyla iki 300 metrų aukščio. Tame taške ji tęsiasi į vakarus 300 metrų aukštyje virš jūros lygio. Toje vietoje, kur šiame aukštyje driekiasi kelias, vedantis nuo Črncų kaimo iki Marušičių kaimo, riba toliau eina šiuo keliu pietų kryptimi iki pat Marušičių kaimo, o tada tuo keliu – iki pat Kremenės kaimo.

7. Pagrindinė (-ės) vyninių vynuogių veislė (-ės)

„Muscat Blanc à Petits Grains / Moscato di Canelli“

8. Ryšys (-iai) su geografine vietove

„Muškat momjanski / Moscato di Momiano“ yra tradiciškai vartojamas pavadinimas, kuriame pagal Reglamento (ES) Nr. 1308/2013 93 straipsnio 2 dalies a ir b punktus pateikiamas vynuogių veislės pavadinimas („Muškat / Moscato“, iš veislės ‘Muscat Blanc à Petits Grains’) ir geografinės vietovės pavadinimas („momjanski / di Momiano“, kilęs iš Istrijos pusiasalio šiaurinėje dalyje esančio Momjano miestelio). Nors veislės ‘Muscat Blanc à Petits Grains’ vynuogės didesniu ar mažesniu mastu tradiciškai auginamos įvairiose Istrijos vietovėse, Momjanas jau seniai žinomas kaip tipinė šio vyno gamybos vieta. Tradicinis pavadinimas „Muškat momjanski / Moscato di Momiano“ jau daugelį metų sulaukia didelio vartotojų dėmesio dėl vyno, kaip tradicinio produkto, įvaizdžio, dėl daugybės prizų ir apdovanojimų, kuriuos jis pelnė vyno konkursuose ir parodose, taip pat dėl jo didelės rinkos dalies ir aukštos kokybės. Be to, remiantis Zagrebo universiteto Agronomijos fakulteto parengta ataskaita, vynui „Muškat momjanski“ su šiuo pavadinimu buvo suteikta apsauga dar 1997 m. siekiant užtikrinti kontroliuojamos geografinės kilmės rūšinių vynų apsaugą pagal tuo metu galiojusį Vyno įstatymą.

Veislės

Tradicinį veislės ‘Muscat Blanc à Petits Grains’ vynuogių auginimo Momjano kaime pobūdį ir ypatybes taip pat rodo specifinis, tradiciškai šiame kaime auginamų veislių genofondas, kuriam būdingos palyginti mažos vynuogės, didesnė odelės santykinė dalis kiekvienoje vynuogėje, ne tokios tankios ir mažiau sveriančios kekės, mažesnis derlingumas, didesnis atsparumas pilkajam pelėsiui ir didesnė cukraus bei aromatinių medžiagų dalis vynuogėse, palyginti su standartiniu šios vynuogių veislės genofondu.

Klimatas, dirvožemis ir reljefas

SKVN „Muškat momjanski / Moscato di Momiano“ vietovei būdingas specifinis klimatas, kuriame vynuogių sunokimui įtakos turi tiek jūrinis, tiek žemyninis klimatas, o gerai sunokusios vynuogės lemia didesnę vynuogių veislės pirminių aromatų koncentraciją ir mažesnį jų prastėjimą brandinimo laikotarpiu, o tai labai prisideda prie aukštos SKVN „Muškat momjanski / Moscato di Momiano“ vynų kokybės. Be to, žemyninis klimatas, kurio oro temperatūra yra žemesnė nei aplinkinėse pakrantės vietovėse, ypač naktį, užtikrina, kad šiame vyne būtų iš esmės išsaugotas bendras vynuogių rūgštingumas (ypač obuolių rūgštis), o tai tiesiogiai atspindi vyno, pagaminto SKVN „Muškat momjanski / Moscato di Momiano“ vietovėje, gaivus skonis. Ši savybė labai svarbi vynų, kuriuose yra didelis liekamojo cukraus kiekis, atveju, nes tinkama organinių rūgščių santykinė dalis užtikrina harmoningą jų skonį. Be to, palanki (vidutiniškai aukšta) temperatūra, ypač dienos metu, kurią lemia jūrinis ir (arba) Viduržemio jūros klimatas, užtikrina, kad vynuogės būtų pakankamai sunokusios ir jose būtų pakankamai cukraus, o tai labai svarbu norint suteikti iš veislės ‘Muscat Blanc à Petits Grains’ pagamintiems vynams, ypač tiems, kuriuose yra didelis liekamojo cukraus kiekis, sodrų skonį.

Ant rudžemio esantis dirvožemis, kuriame yra didesnis karbonatų kiekis, sulėtina intensyvų vynmedžio augimą ir taip prisideda prie subalansuoto jo augimo ir padeda užtikrinti palankų mikroklimatą aplink vynuogių kekes, t. y. vidutinį saulės šviesos poveikį. Tai turi teigiamą poveikį vynuogių aromatinių junginių susidarymui, kuris didele dalimi lemia aromatinių vynų, pvz., SKVN „Muškat momjanski / Moscato di Momiano“, kurių aromatinės savybės tokiomis sąlygomis yra ypač ryškios, aukštą kokybę. Be to, dėl vidutinio saulės šviesos poveikio kekėms vynuogėse susidaro palankus cukraus ir organinių rūgščių santykis. Ypatinga rudžemio savybė – didelė molio dalelių santykinė dalis dirvožemyje, užtikrinanti, kad dirvožemis ilgą laiką sulaikytų vandenį, todėl vynmedžiai gali gauti vandens, kai ilgai nelyja. Vynmedžiuose nėra vandens trūkumo ir tomis sąlygomis nepertraukiamai gaminami asimiliatai, todėl vynuogės ir toliau bręsta ir jose susidaro pakankamai cukraus, organinių rūgščių ir aromatinių junginių, kurie yra svarbūs vyno kokybei, net jei vegetacijos sezonu ilgą laiką nėra lietaus.

Šiek tiek kalvota SKVN „Muškat momjanski / Moscato di Momiano“ vietovė užtikrina gerą ir reguliarią oro cirkuliaciją, kuri padeda sumažinti susidariusios rasos kiekį ir jai greičiau džiūti bei pagreitina lietaus lašų džiūvimą ant vynmedžio antžeminių dalių, taip užkertamas kelias vynmedžio ligų, ypač pilkojo pelėsio, vystymuisi arba jis apribojamas. Tai būtina norint užtikrinti, kad vynuogės geriau ir labiau sunoktų, nes dėl to, kad nėra pilkojo pelėsio arba jis mažiau ryškus, vynuogės gali būti laikomos ant vynmedžių ilgiau, kad jos tinkamai sunoktų ir sukauptų pakankamą kiekį cheminių medžiagų, kurios yra svarbios šio vyno kokybei, ypač cukraus, organinių rūgščių ir aromatinių junginių.

Šie gamtiniai veiksniai visi kartu pasireiškia nedidelėje SKVN „Muškat momjanski / Moscato di Momiano“ vietovėje, todėl susidaro specifinės ir unikalios vynuogių auginimo bei labai aukštos ir atpažįstamos kokybės vynų gamybos sąlygos.

Žmogiškieji veiksniai

Žmogiškieji veiksniai, tiesiogiai lemiantys SKVN „Muškat momjanski / Moscato di Momiano“ vietovės vynuogių ir vynų specifinį pobūdį, yra tai, kad dešimtmečius sodinimo medžiagos dauginimo skiepai buvo atrenkami tik iš aukščiausios kokybės vynmedžių iš Momjano kaimo vynuogynų, būtent dėl pradinių genetinių išteklių specifinio pobūdžio ir kokybės; tradicinis genėjimas naudojant mažos apkrovos sistemas su ilgais stiebais arba trumpais ir ilgais stiebais kartu su tradiciniu derliaus apribojimu; sistemingas nepageidaujamų ūglių šalinimas; lapų nuskabymas; šoninių ūglių pašalinimas ir ūglių genėjimas, siekiant sukurti palankų vynmedžių mikroklimatą, kuris yra būtinas norint užtikrinti tinkamą cukraus, organinių rūgščių ir aromatinių junginių kiekį vynuogėse. Be to, vyno gamybos procedūromis užtikrinamas didžiausias SKVN „Muškat momjanski / Moscato di Momiano“ vyno specifinio, daugiausia veislei būdingo aromato, išsaugojimas. Didžiausias šioje vietovėje gaminamų SKVN „Muškat momjanski / Moscato di Momiano“ vynų ypatingos kokybės įrodymas yra tai, kad pastaruosius maždaug šimtą metų jie yra atpažįstami ir žinomi, o tai patvirtina daugybė istorinių šaltinių; su „Muškat“ susiję renginiai, kurie tradiciškai vyksta Momjano kaime; daug prizų ir apdovanojimų, kuriuos šie vynai pelnė nacionaliniuose ir tarptautiniuose konkursuose ir parodose; be to, šioje vietovėje yra daug vyndarių ir vyndarių šeimų, perduodančių šio vyno gamybos tradicijas iš kartos į kartą.

SKVN „Muškat momjanski / Moscato di Momiano“ vietovė, pasižyminti unikaliu gamtos ir žmogiškųjų veiksnių deriniu, akivaizdžiai yra specifinė agroekologinė vietovė, kurioje gaminami ypatingų savybių turintys aukštos kokybės vynai.

9. Kitos pagrindinės sąlygos

NĖRA

Nuoroda į produkto specifikaciją

https://poljoprivreda.gov.hr/UserDocsImages//dokumenti/hrana/zastita_oznaka_izvrsnosti_vina//Specifikacija_proizvoda_Muskat_momjanski.pdf

(1) OL L 347, 2013 12 20, p. 671.